ཕྱི་ལོ་༡༩༦༠ཟླ་༣ཚེས་༣ཉིན་མོའི་ཆུ་ཚོད་༣དང་ཕྱེད་ཀ་ཐོགཤེས་རིག་གཙོ་འཛིན་ཛ་སག་ཀུན་གླིང་འོད་ཟེར་རྒྱལ་མཚན་དང༌།སློབ་སྤྱི་ཕྲེང་རིང་ཛ་སག་འཇིགས་མེད་སུམ་རྩེན་དབང་པོ།སློབ་དགེ་འགའ་ཤས་བཅས་འབིར་ལ་ཧའོ་སོའི་ཕོ་བྲང་དུ་ྋགོང་ས་མཆོག་གདན་ཞུར་བཅར་བསྟུན་བཀའ་བློན་ཚོ་དང་བཅས་སྐུ་འཁོར་ཧྲགས་བསྡུས་ཆིབས་བསྒྱུར་གནང༌།སློབ་གྲྭའི་ཉེ་འགྲམ་ནས་སློབ་ཕྲུག་ཚོས་གྲལ་སྟར་བསྒྲིགས་ཏེ་གུས་འདུད་ཕེབས་བསུ་ཞུས།སློབ་གྲྭའི་མ་ཁང་གི་མདུན་ངོས་ཐོག་གཡབ་འོག་ཧྲལ་སྒོ་ཉིས་གཤིབ་ཡོད་པ་དེར།དར་ཚོན་དང་མེ་ཏོག་གསར་པ་སྣ་ཚོགས་སྦྲེལ་བའི་ཕྲེང་ཤེལ་འཕྲེད་དུ་བཏགས་ཡོད་པ་དེ་དག་སྒོ་དབྱེའི་མཚོན་བྱེད་དུ་ྋགོང་ས་ཆེན་པོས་གཅོད་འབྲེག་གནང་རྗེས།ཧྲལ་སྒོ་དབྱེ་འབྱེད་མཛད་ཁར་ཐུགས་སྨོན་གནང་སྟེ་ཅུང་ཟད་བཞུགས་པའི་རིང༌།དེ་ཉིན་གྱི་སྐུ་མགྲོན་གྲས་ཌོག་ཊར་ཕིའི་ཤཱ་ཞུ་བ་བགྲེས་སོང་དེ་དང༌།ལྡི་ལི་དབུས་སྐྱོབ་གསོ་ཚོགས་པ་དང༌།ཁའི་ཏོ་ལི་སྐྱོབ་གསོ་ཚོགས་པ།ཨ་རིའི་ཛ་དྲག་སྐྱོབ་གསོ་ཚོགས་པ་སོགས་ཀྱི་ལས་བྱེད་སྐུ་མགྲོན་རྣམས་སྒོའི་ཉེ་འཁྲིས་སུ་བཅར།ྋགོང་ས་མཆོག་གིས་ཧྲལ་སྒོ་དབྱེ་འབྱེད་གནང་སྟེ་ནང་དུ་ཕེབས་རྗེས་སྐུ་མགྲོན་ཚོས་སྡེབ་གཅིག་ཏུ་བཅར་བར།ཧྲལ་སྒོ་ཆུང་ཞིང༌།ནང་དུ་ཐོག་གཡབ་འོག་ས་ཆ་གོ་ཡུལ་དོག་པའི་དབང་གིས་ཁོང་ཚོ་ཕན་ཚུན་འཚང་ག་ཐེབས་པ་ལྟ་བུས་ཌོག་ཊར་ཕིའི་ཤཱ་འགྱེལ་གྲབས་བྱས་པ་ྋགོང་ས་མཆོག་གིས་གཟིགས་ཏེ།རྟེན་འབྲེལ་ཡག་པོ་བྱུང༌།རྒྱ་གར་ནང་བོད་པའི་སློབ་གྲྭར་སློབ་སྦྱོང་བྱེད་མཁན་འཚང་ག་ཤིག་ཤིག་ཡོང་བ་འདུག་ཅེས་བཀའ་གནང༌།དེ་ནས་སློབ་ཁང་ཁག་ལ་གཟིགས་སྐོར་གྲུབ་རྗེས།མདུན་གྱི་སྤང་ཐང་ཆུང་ཆུང་དེའི་དབུས་སུ་ྋགོང་ས་མཆོག་དང༌།གཡས་གཡོན་དུ་སྐུ་མགྲོན་ཁག་ཞབས་སྟེགས་སྟེང་བཞུགས།མདུན་དཀྱིལ་དུ་དགེ་རྒན་ཚོ་དང༌།སློབ་ཕྲུག་ལྔ་བཅུ་སྐོར་སྐྱིལ་ཀྲུང་གིས་འཁོད།ཕྱེ་མར་ཆང་ཕུད་དང༌།གྲོ་མ་འབྲས་སིལ།གསོལ་ཇ་སོགས་རིམ་བཞིན་བཏེགས།ཤེས་རིག་གཙོ་འཛིན་ནས།སློབ་གྲྭ་དངོས་གཞི་ཚུགས་ཕྱོགས་གྲ་སྒྲིག་ཞུ་སྟངས་དང་སློབ་སྦྱོང་ཡང་འགོ་བཙུགས་ཟིན་པའི་གནས་ཚུལ་རྣམས་སྙན་སེང་ཞུས།དེ་རྗེས་ྋགོང་ས་མཆོག་གིས་དགེ་སློབ་རྣམས་ལ།སྐྱབས་འགྲོ་དང༌།གང་བློ་མ།ྋརྒྱལ་བའི་ཞབས་བརྟན་བཅས་ཀྱི་ལྗགས་ལུང་མཇུག་ཏུ།བཀའ་སློབ་ཟབ་རྒྱས་གནང་བའི་སྙིང་དོན་དུ།